b'\n_START_ARTICLE_\nStadion Be\xc5\xbeigrad\n_START_SECTION_\nZgodovina\n_START_PARAGRAPH_\nProjekt za stadion je zasnoval Jo\xc5\xbee Ple\xc4\x8dnik, dodelal pa njegov \xc5\xa1tudent Ivan Pengov. Zadruga Stadion se je zaradi pomanjkanja denarja gradnje lotila fazno. Leta 1925 je bila na ju\xc5\xbeni, severni in zahodni strani zgrajena ograja iz opeke, ki jo je Ple\xc4\x8dnik prekinil z dvojnim vencem, zid pa preluknjal z lo\xc4\x8dnimi opekami. Na vsakih pet metrov je v zidu postavljena plo\xc5\xa1\xc4\x8da, na njej pa okrasni kocka in krogla. Poudaril je zahodno stranico, osrednji vhod pa umaknil proti areni za \xc5\xa1irino dveh stranskih vhodov. Leta 1926 je bila zgrajena \xc5\xa1e stran z vhodnim prekritim stebri\xc5\xa1\xc4\x8dem z okroglimi profiliranimi kladami ob Dunajski cesti. Denar so zbirali tudi z loterijo; prva nagrada je bila vila, za katero je naredil na\xc4\x8drte Ple\xc4\x8dnik. V nadaljevanju so dokon\xc4\x8dali zahodno stranico in na ju\xc5\xbeni strani postavili terase za sede\xc5\xbee. Po ukinitvi vseh telovadnih dru\xc5\xa1tev leta 1929, so bila dela na Orlovskem stadionu prekinjena._NEWLINE_Za potrebe organizacije evharisti\xc4\x8dnega kongresa leta 1935 so z gradnjo nadaljevali in telovadni stadion spremenili v areno za kongres. Ker so potrebovali tribuno za oltar je Ple\xc4\x8dnik na koncu arene izvedel neke vrste nadstropno glorieto z rustificiranim podstavkom in pohodno, razgledno teraso. Teraso je obdal z zidom in dorskimi stebri ter manj\xc5\xa1imi stebri v zgornjem nivoju, kar je edini primer vrinjene kolonade v Ple\xc4\x8dnikovem opusu. Na mestu dana\xc5\xa1nje ure in prikazovalnika \xc5\xa1portnih rezultatov, je manj\xc5\xa1i podstavek za kri\xc5\xbe. Posamezni poznavalci Ple\xc4\x8dnika sodijo, da je bilo to delo prelomno za mojstrovo arhitekturo iz tridesetih let, \xc4\x8deprav je nastajalo ve\xc4\x8d kot desetletje in ni bilo nikoli  popolnoma dokon\xc4\x8dano z vsemi na\xc4\x8drtovanimi objekti znotraj zidu stadiona. Po kongresu, med letoma 1939 in 1941, so postavili sede\xc5\xbee \xc5\xa1e na severni strani. Za kongres Kristusa kralja so zgradili dve poslopji s teraso na severni in ju\xc5\xbeni strani, ki naj bi predstavljala glasbena paviljona. _NEWLINE_Leto dni pred koncem druge svetovne vojne so na njem domobranci pod vodstvom Leona Rupnika podali prisego, da se bodo skupaj z Nem\xc4\x8dijo borili proti komunistom in njihovim zaveznikom._NEWLINE_Po vojni so po anti\xc4\x8dnih vzorih dokon\xc4\x8dali sede\xc5\xbee na polkro\xc5\xbenih zaklju\xc4\x8dkih. Atletska arena je bila ve\xc4\x8dkrat prilagojena, v jedru preurejena za igranje nogometa Precej pozneje so postavili drugo opremo kot so plasti\xc4\x8dni sede\xc5\xbei in reflektorji, ki so delovali do za\xc4\x8detka leta 2008. Zadnja in trenutna ve\xc4\x8dinska lastnica, dru\xc5\xbeba Be\xc5\xbeigrajski \xc5\xa1portni park, je zaprla vrata stadiona leta 2008 in pri\xc4\x8dela z na\xc4\x8drtovanjem rekonstrukcije in posodobitve, gradnja pa zaradi zapletov z okoljevarstvenim dovoljenjem in okoli\xc5\xa1kimi stanovalci \xc5\xa1e ni stekla._NEWLINE_V Muzeju novej\xc5\xa1e zgodovine hranijo precej\xc5\xa1njo zbirko fotografij Edija \xc5\xa0elhausa, iz\xc5\xa1lo pa je tudi ve\xc4\x8d knjig o stadionu tako iz \xc4\x8dasa evharisti\xc4\x8dnega kongresa kot iz 50-tih in 60-tih let 20. stoletja._NEWLINE_Stadion Be\xc5\xbeigrad je bil po vojni predvsem nogometni stadion, so se pa na njem odvijale tudi ve\xc4\x8dje glasbene in druge prireditve.\n_START_SECTION_\nZadnje dejavnosti\n_START_PARAGRAPH_\nBe\xc5\xbeigrad je bil doma\xc4\x8di stadion kluba Interblock Ljubljana in do dokon\xc4\x8danja stadiona v Sto\xc5\xbeicah NK Olimpija Ljubljana. Stadion je gostil tekme slovenske nogometne reprezentance, dokler zaradi dotrajanosti ni ve\xc4\x8d izpolnjeval zahtev FIFA za mednarodne tekme. Potem so se reprezentan\xc4\x8dne tekme prestavile na Nogometni stadion Celje Arena Petrol v Celje. Lastnik kluba Interblock Joc Pe\xc4\x8de\xc4\x8dnik je napovedal prenovo stadiona, ki naj bi bila dokon\xc4\x8dana predvidoma v letu 2010 ali 2011. Projekt bi mo\xc4\x8dno spremenil vse obmo\xc4\x8dje stadiona, zlasti z eta\xc5\xbeami gara\xc5\xbe in veliko stolpnico zelo blizu stadiona. Vendar je bil v \xc4\x8dasu projektiranja in iskanja dovoljenj za gradnjo zgrajen novi ljubljanski stadion v Sto\xc5\xbeicah z zmogljivostjo 16.000 gledalcev, ki je prevzel \xc5\xa1portnike in gledalce._NEWLINE_Na javnem nate\xc4\x8daju je bil za prenovo izbran zelo ambiciozen na\xc4\x8drt nem\xc5\xa1kega arhitekturnega biroja GMP iz Berlina. Ta ostaja sporen zaradi obse\xc5\xbenega posega v spomeni\xc5\xa1ko substanco in zaradi ostrega nasprotovanja prebivalcev bli\xc5\xbenjih blokov, ki nasprotujejo kakr\xc5\xa1nimkoli posegom za nove gara\xc5\xbee, velik stadion, postavitev zelo visoke stolpnice in posebej novih blokov na vrti\xc4\x8dkih, ki so neko\xc4\x8d sodili k bli\xc5\xbenjim blokom. \xc5\xbdrtev ambicij in nasprotovanj pa je predvsem stadion.'